b'\n_START_ARTICLE_\nSodi\xc5\xa1\xc4\x8de Evropskih skupnosti\n_START_SECTION_\nSodi\xc5\xa1\xc4\x8de\n_START_PARAGRAPH_\nje sestavljeno iz 28 sodnikov (\xc5\xa1tevilo dr\xc5\xbeav \xc4\x8dlanic EU). Pri razsojanju jim pomaga 11 generalnih pravobranilcev, ki podajo o vsaki zadevi svoje pravno mnenje. Sodniki imajo mandat 6 let, predsednik sodi\xc5\xa1\xc4\x8da ima mandat 3 leta. Praviloma se odlo\xc4\x8da o zadevah v senatu petih ali treh sodnikov, mo\xc5\xbene pa so tudi sestave v obliki ob\xc4\x8de seje ali velikega senata 13 sodnikov. Sodniki ne smejo opravljati nobenih drugih funkcij ali dejavnosti, tako odpla\xc4\x8dnih kot neodpla\xc4\x8dnih. _NEWLINE_Postopek pred Sodi\xc5\xa1\xc4\x8dem je sestavljen tako iz pisnega kot ustnega dela. Obravnave so javne.\n_START_SECTION_\nPomen Sodi\xc5\xa1\xc4\x8da\n_START_PARAGRAPH_\nS sodbo v zadevi Van Gend & Loos iz leta 1963) je Sodi\xc5\xa1\xc4\x8de uvedlo na\xc4\x8delo neposrednega u\xc4\x8dinka prava Skupnosti v dr\xc5\xbeavah \xc4\x8dlanicah, ki evropskim dr\xc5\xbeavljanom zdaj omogo\xc4\x8da, da se lahko pred nacionalnimi sodi\xc5\xa1\xc4\x8di neposredno sklicujejo na pravo Unije. V to\xc5\xbebi se je pojavilo vpra\xc5\xa1anje nasprotja med nacionalno zakonodajo in dolo\xc4\x8dbami Pogodbe EGS (sedaj PES oz. Pogodba o delovanju EU). Sodi\xc5\xa1\xc4\x8de je na podlagi vpra\xc5\xa1anja za predhodno odlo\xc4\x8danje, ki ga je prejelo od nizozemskega sodi\xc5\xa1\xc4\x8da, sprejelo predhodno odlo\xc4\x8dbo, s katero je potrdilo doktrino neposrednega u\xc4\x8dinka, ki prevoznemu podjetju pred nacionalnim sodi\xc5\xa1\xc4\x8dem neposredno zagotavlja spo\xc5\xa1tovanje njegovih pravic, ki jih dolo\xc4\x8da pravo Skupnosti._NEWLINE_Leta 1964 je sodba v zadevi Costa uveljavila primarnost prava Skupnosti glede na notranjo zakonodajo. Sodi\xc5\xa1\xc4\x8de je uvedlo doktrino primarnosti prava Skupnosti, ki jo je utemeljilo s posebnostjo pravnega reda Skupnosti, ki se mora v vseh dr\xc5\xbeavah \xc4\x8dlanicah uporabljati enotno._NEWLINE_Sodi\xc5\xa1\xc4\x8de je leta 1991 s sodbo v zadevi Francovich in drugi razvilo \xc5\xa1e en temeljni pojem, in sicer odgovornost dr\xc5\xbeave \xc4\x8dlanice v razmerju do posameznika za \xc5\xa1kodo, ki mu je bila povzro\xc4\x8dena zato, ker je ta dr\xc5\xbeava kr\xc5\xa1ila pravo Skupnosti. Od leta 1991 lahko torej evropski dr\xc5\xbeavljani proti dr\xc5\xbeavi, ki kr\xc5\xa1i pravo Skupnosti, vlo\xc5\xbeijo od\xc5\xa1kodninski zahtevek. Italijanska dr\xc5\xbeavljana, ki jima je delodajalec v ste\xc4\x8daju dolgoval pla\xc4\x8dilo, sta spro\xc5\xbeila postopek, v katerem sta se sklicevala na neizpolnitev obveznosti italijanske dr\xc5\xbeave, ki v notranje pravo ni prenesla dolo\xc4\x8db Skupnosti o varstvu delavcev ob pla\xc4\x8dilni nesposobnosti delodajalca. Na podlagi vpra\xc5\xa1anja za predhodno odlo\xc4\x8danje, ki ga je postavilo italijansko sodi\xc5\xa1\xc4\x8de, je Sodi\xc5\xa1\xc4\x8de odlo\xc4\x8dilo, da daje zadevna direktiva posameznikom pravice, ki jih niso bili dele\xc5\xbeni zaradi neizpolnitve obveznosti dr\xc5\xbeave, ki direktive ni prenesla v notranje pravo, s \xc4\x8dimer je Sodi\xc5\xa1\xc4\x8de omogo\xc4\x8dilo vlo\xc5\xbeitev od\xc5\xa1kodninskega zahtevka proti tej dr\xc5\xbeavi.\n_START_SECTION_\nSodi\xc5\xa1\xc4\x8de v \xc5\xbeivljenju dr\xc5\xbeavljana Unije\n_START_PARAGRAPH_\nMed tiso\xc4\x8dimi sodbami Sodi\xc5\xa1\xc4\x8da jih ima ve\xc4\x8dina \xe2\x80\x93\xc2\xa0zlasti tiste, ki jih izda na podlagi vpra\xc5\xa1anj za predhodno odlo\xc4\x8danje \xe2\x80\x93\xc2\xa0zelo pomembne posledice za vsakdanje \xc5\xbeivljenje evropskih dr\xc5\xbeavljanov. Nekaj sodb na najpomembnej\xc5\xa1ih podro\xc4\x8djih prava Skupnosti je\xc2\xa0kot primer\xc2\xa0navedenih v nadaljevanju.\n_START_SECTION_\nProsti pretok blaga\n_START_PARAGRAPH_\nOd sodbe v zadevi Cassis de Dijon, ki je bila izdana leta 1979, v zvezi z na\xc4\x8delom prostega pretoka blaga lahko trgovci v svoje dr\xc5\xbeave uva\xc5\xbeajo vse izdelke, ki izvirajo iz druge dr\xc5\xbeave Unije, \xc4\x8de so bili v njej zakonito proizvedeni in tr\xc5\xbeeni ter \xc4\x8de v dr\xc5\xbeavi, v kateri naj bi potekala potro\xc5\xa1nja, uvozu ne nasprotuje noben razlog, naveden v Pogodbi o delovanju EU,  na primer varstvo javnega redu, zdravja ali okolja.\n_START_SECTION_\nProsto\xc2\xa0gibanje oseb\n_START_PARAGRAPH_\n\xc5\xa0tevilne sodbe so bile izdane na podro\xc4\x8dju prostega gibanja oseb. S sodbo v zadevi Kraus (1993) je Sodi\xc5\xa1\xc4\x8de potrdilo, da polo\xc5\xbeaj dr\xc5\xbeavljana Skupnosti, ki je v drugi dr\xc5\xbeavi \xc4\x8dlanici kon\xc4\x8dal podiplomski \xc5\xa1tudij in pridobil univerzitetni naziv, ki omogo\xc4\x8da opravljanje nekega poklica ali neke gospodarske dejavnosti, ureja pravo Skupnosti, in sicer tudi glede razmerja tega dr\xc5\xbeavljana do dr\xc5\xbeave, katere dr\xc5\xbeavljan je. Dr\xc5\xbeava \xc4\x8dlanica lahko torej za uporabo tega naziva na svojem ozemlju zahteva pridobitev upravnega dovoljenja, vendar je namen postopka za izdajo tega dovoljenja lahko zgolj preverjanje, ali je bil naziv pridobljen zakonito. _NEWLINE_Med najbolj znanimi sodbami na tem podro\xc4\x8dju je sodba v zadevi Bosman (1995), ki jo je Sodi\xc5\xa1\xc4\x8de izdalo na podlagi vpra\xc5\xa1anja za predhodno odlo\xc4\x8danje, ki ga je postavilo belgijsko sodi\xc5\xa1\xc4\x8de glede skladnosti predpisov nogometnih zvez s prostim gibanjem delavcev. Navedlo je, da je \xc5\xa1port, ki se opravlja kot poklic, gospodarska dejavnost in da njenega opravljanja ne smejo ovirati predpisi, ki urejajo prehod igralcev ali ki omejujejo \xc5\xa1tevilo igralcev, ki so dr\xc5\xbeavljani drugih dr\xc5\xbeav \xc4\x8dlanic. To drugo stali\xc5\xa1\xc4\x8de je bilo s poznej\xc5\xa1imi sodbami raz\xc5\xa1irjeno na polo\xc5\xbeaj poklicnih \xc5\xa1portnikov iz tretjih dr\xc5\xbeav, ki so sklenile pridru\xc5\xbeitveni sporazum (sodba v zadevi Deutscher Handballbund, 2003) ali sporazum o partnerstvu (sodba v zadevi Simutenkov, 2005).\n_START_SECTION_\nSvoboda opravljanja storitev\n_START_PARAGRAPH_\nSodba iz leta 1989 o svobodi opravljanja storitev se nana\xc5\xa1a na britanskega turista, ki so ga v pari\xc5\xa1ki podzemni \xc5\xbeeleznici napadli in hudo ranili. Na podlagi vpra\xc5\xa1anja za predhodno odlo\xc4\x8danje francoskega sodi\xc5\xa1\xc4\x8da je Sodi\xc5\xa1\xc4\x8de odlo\xc4\x8dilo, da je bil kot turist upravi\xc4\x8den do storitev zunaj svoje dr\xc5\xbeave in da zanj velja na\xc4\x8delo prepovedi diskriminacije na podlagi dr\xc5\xbeavljanstva, ki ga opredeljuje pravo Skupnosti. Britanski turist je imel zato pravico do enake od\xc5\xa1kodnine, kot bi jo lahko zahteval francoski dr\xc5\xbeavljan (sodba v zadevi Cowan)._NEWLINE_O vpra\xc5\xa1anju za predhodno odlo\xc4\x8danje luksembur\xc5\xa1kega sodi\xc5\xa1\xc4\x8da se je Sodi\xc5\xa1\xc4\x8de izreklo, da nacionalna zakonodaja, ki omogo\xc4\x8da, da se zavarovancu zavrne povrnitev stro\xc5\xa1kov zobozdravstvene oskrbe, ker so nastali v drugi dr\xc5\xbeavi \xc4\x8dlanici, neupravi\xc4\x8deno ovira svobodo opravljanja storitev (sodba v zadevi Kohll, 1998) in da je zavrnitev povrnitve stro\xc5\xa1kov, nastalih zaradi nakupa o\xc4\x8dal v tujini, neupravi\xc4\x8deno oviranje prostega pretoka blaga (sodba v zadevi Decker, 1998).\n_START_SECTION_\nEnako obravnavanje in socialne pravice\n_START_PARAGRAPH_\nNeka stevardesa je vlo\xc5\xbeila to\xc5\xbebo proti delodajalcu zaradi diskriminacije pri pla\xc4\x8dilu, ki ga je prejemala, glede na pla\xc4\x8dilo, ki so ga prejemali njeni sodelavci mo\xc5\xa1kega spola, ki so opravljali enako delo. Na podlagi vpra\xc5\xa1anja za predhodno odlo\xc4\x8danje belgijskega sodi\xc5\xa1\xc4\x8da je Sodi\xc5\xa1\xc4\x8de leta 1976 odlo\xc4\x8dilo, da ima dolo\xc4\x8dba Pogodbe, ki opredeljuje na\xc4\x8delo enakega pla\xc4\x8dila za enako delo za mo\xc5\xa1ke in \xc5\xbeenske, neposredni u\xc4\x8dinek (sodba v zadevi Defrenne)._NEWLINE_Pri razlagi dolo\xc4\x8db Skupnosti o enakem obravnavanju mo\xc5\xa1kih in \xc5\xbeensk je Sodi\xc5\xa1\xc4\x8de prispevalo k varstvu \xc5\xbeensk pri odpu\xc5\xa1\xc4\x8danju zaradi materinstva. Neka \xc5\xbeenska je bila odpu\xc5\xa1\xc4\x8dena zato, ker zaradi te\xc5\xbeav z nose\xc4\x8dnostjo ni mogla ve\xc4\x8d delati. Leta 1998 se je Sodi\xc5\xa1\xc4\x8de izreklo, da je tako odpu\xc5\xa1\xc4\x8danje v nasprotju s pravom Skupnosti. Odpustitev \xc5\xbeenske med nose\xc4\x8dnostjo zaradi odsotnosti zaradi bolezni, ki je povezana z nose\xc4\x8dnostjo, pomeni prepovedano diskriminacijo na podlagi spola (sodba v zadevi Brown)._NEWLINE_Da bi se zagotovilo varovanje varnosti in zdravja delavcev, je nujno, da imajo delavci pla\xc4\x8dan letni dopust. Leta 1999 je britanski sindikat BECTU izpodbijal britansko ureditev, ki je to pravico odvzela delavcem, ki so bili zaposleni na podlagi pogodbe o zaposlitvi za kratek dolo\xc4\x8den \xc4\x8das, in sicer zato, ker ni bila v skladu z direktivo Skupnosti o urejanju delovnega \xc4\x8dasa. Sodi\xc5\xa1\xc4\x8de je odlo\xc4\x8dilo (sodba v zadevi BECTU, 2001), da je pravica do pla\xc4\x8danega letnega dopusta socialna pravica, ki jo vsem delavcem neposredno daje pravo Skupnosti, in da je nobenemu delavcu ni mogo\xc4\x8de odvzeti.\n_START_SECTION_\nTemeljne pravice\n_START_PARAGRAPH_\nSodi\xc5\xa1\xc4\x8de je z odlo\xc4\x8ditvijo, da je spo\xc5\xa1tovanje temeljnih pravic sestavni del splo\xc5\xa1nih pravnih na\xc4\x8del, katerih spo\xc5\xa1tovanje zagotavlja, pomembno prispevalo k zvi\xc5\xa1anju standardov pri varovanju teh pravic. Pri tem Sodi\xc5\xa1\xc4\x8de \xc4\x8drpa iz ustavnih tradicij, ki so skupne dr\xc5\xbeavam \xc4\x8dlanicam, in iz mednarodnih instrumentov o varstvu \xc4\x8dlovekovih pravic (zlasti iz Evropske konvencije o \xc4\x8dlovekovih pravicah), pri katerih dr\xc5\xbeave \xc4\x8dlanice sodelujejo ali so k njim pristopile. Od za\xc4\x8detka veljavnosti Lizbonske pogodbe bo lahko Sodi\xc5\xa1\xc4\x8de uporabilo in razlagalo Listino o temeljnih pravicah Evropske unije z dne 7. decembra 2000, ki ji Lizbonska pogodba priznava enako pravno veljavnost, kot jo imajo Pogodbe._NEWLINE_Po \xc5\xa1tevilnih teroristi\xc4\x8dnih napadih na policiste so na Severnem Irskem pri policiji uvedli no\xc5\xa1enje oro\xc5\xbeja. Vendar zaradi javne varnosti uslu\xc5\xbebenke policije oro\xc5\xbeja niso smele nositi (na podlagi mnenja pristojnega ministrstva, zoper katerega ni bilo sodnega varstva). V severnoirski policiji od takrat z nobeno \xc5\xbeensko niso ve\xc4\x8d sklenili pogodbe o zaposlitvi za polni delovni \xc4\x8das. Na podlagi vpra\xc5\xa1anja za predhodno odlo\xc4\x8danje sodi\xc5\xa1\xc4\x8da iz Zdru\xc5\xbeenega kraljestva je Sodi\xc5\xa1\xc4\x8de odlo\xc4\x8dilo, da je izklju\xc4\x8ditev sodnega nadzora nad mnenjem nacionalnega organa v nasprotju z na\xc4\x8delom u\xc4\x8dinkovitega pravnega sredstva, ki je zagotovljeno vsaki osebi, ki meni, da je bila o\xc5\xa1kodovana zaradi diskriminacije na podlagi spola (sodba v zadevi Johnston, 1986).\n_START_SECTION_\nDr\xc5\xbeavljanstvo Unije\n_START_PARAGRAPH_\nSodi\xc5\xa1\xc4\x8de je glede dr\xc5\xbeavljanstva Unije, ki je v skladu s Pogodbo o delovanju Evropske unije priznano vsaki osebi, ki ima dr\xc5\xbeavljanstvo katere od dr\xc5\xbeav \xc4\x8dlanic, potrdilo, da to vsebuje pravico do prebivanja na ozemlju druge dr\xc5\xbeave \xc4\x8dlanice. Tako pravico do prebivanja ima tudi mladoletni dr\xc5\xbeavljan kake dr\xc5\xbeave \xc4\x8dlanice, ki ima zdravstveno zavarovanje in zadostna sredstva. Sodi\xc5\xa1\xc4\x8de je poudarilo, da pravo Skupnosti od mladoletnikov ne zahteva, da bi imeli sami potrebna sredstva, in da hkratna zavrnitev dodelitve pravice do prebivanja materi, ki je dr\xc5\xbeavljanka tretje dr\xc5\xbeave, popolnoma odvzame koristen u\xc4\x8dinek pravice do prebivanja njenega otroka (sodba v zadevi Zhu in Chen, 2004)._NEWLINE_V tej sodbi je Sodi\xc5\xa1\xc4\x8de odlo\xc4\x8dilo, da dr\xc5\xbeava \xc4\x8dlanica, tudi \xc4\x8de je cilj pridobitve dr\xc5\xbeavljanstva neke dr\xc5\xbeave \xc4\x8dlanice dodelitev pravice do prebivanja na podlagi prava Skupnosti dr\xc5\xbeavljanu tretje dr\xc5\xbeave, ne sme omejiti u\xc4\x8dinkov pridobitve dr\xc5\xbeavljanstva druge dr\xc5\xbeave \xc4\x8dlanice.\n_START_SECTION_\nSodi\xc5\xa1\xc4\x8de za uslu\xc5\xbebence\n_START_PARAGRAPH_\nje eno izmed specializiranih sodi\xc5\xa1\xc4\x8d, katerih dovoljuje Ni\xc5\xa1ka pogodba.'